Πεσκανδρίτσα στο φούρνο με ντομάτα και βασιλικό
Μέσα σε μισή ώρα έχετε ετοιμάσει το πιο νόστιμο ψητό ψάρι.
4 ουρές πεσκανδρίτσας, καθαρισμένες, περίπου, 1 κιλό συνολικά (ή φέτες ή φιλέτα ψαριών της αρεσκείας μας, φρέσκα ή κατεψυγμένα), 1 μέτριο ξερό κρεμμύδι, κομμένο σε ψιλά καρέ, 2 σκελίδες σκόρδου, καθαρισμένες και ψιλοκομμένες, 3 μεσαίου μεγέθους ώριμες ντομάτες, ξεφλουδισμένες και κομμένες σε κυβάκια, 1½ κουτ. σούπας ντοματοπελτές, 3 κουτ. σούπας φύλλα βασιλικού ή δυόσμου, ψιλοκομμένα, 40 ml λευκό ξηρό κρασί (ή -για πιο ιδιαίτερο αποτέλεσμα- ούζο), 40 ml ελαιόλαδο, αλάτι, φρεσκοτριμμένο πιπέρι
Για την πεσκανδρίτσα στο φούρνο με ντομάτα και βασιλικό ξεκινάμε και προθερμαίνουμε το φούρνο στους 200° C. Σε ένα μεγάλο τηγάνι ζεσταίνουμε το ελαιόλαδο σε μέτρια φωτιά και σοτάρουμε το ψάρι, για περίπου 1 - 2 λεπτά από κάθε πλευρά, μέχρι να ροδίσει ελαφρώς και να σφίξει.Το βγάζουμε προσεκτικά με τρυπητή κουτάλα και το βάζουμε σε ένα μέτριο ταψί.Στο ίδιο τηγάνι και στο ίδιο λάδι σοτάρουμε σε μέτρια φωτιά το κρεμμύδι, για περίπου 2 - 3 λεπτά, μέχρι να μαλακώσει λίγο.Προσθέτουμε το σκόρδο και τον πελτέ, ανακατεύουμε με ξύλινη κουτάλα και συνεχίζουμε το σοτάρισμα για περίπου άλλο 1 λεπτό, μέχρι να αναμειχθούν τα αρώματα.Ρίχνουμε την ντομάτα, αλατοπίπερο και 200 ml νερό και μαγειρεύουμε για περίπου 5 - 6 λεπτά, μέχρι να εξατμιστούν εν μέρει τα υγρά.Σκορπίζουμε το βασιλικό, ανακατεύουμε και αποσύρουμε από τη φωτιά.Αδειάζουμε τη σάλτσα πάνω στο ψάρι, περιχύνουμε με το κρασί (ή το ούζο) και ψήνουμε για περίπου 10 - 15 λεπτά ή μέχρι να γίνει το ψάρι και να «δέσει» η σάλτσα.Σερβίρουμε το ψάρι ζεστό με την πλούσια σάλτσα του.Συνοδεύουμε με: ένα απλό πιλάφι, το οποία περιχύνουμε με τη σάλτσα του ψαριού, και βραστά χόρτα εποχής.
Ντομάτα,Πεσκανδρίτσα